Lietuvos Respublikos Vyriausybė

nutarimas

Dėl LIETUVOS RESPUBLIKOS VYRIAUSYBĖS 2012 M. LAPKRIČIO 7 D. NUTARIMO NR. 1344 „DĖL ATRANKOS Į PAKAITINIO VALSTYBĖS TARNAUTOJO PAREIGAS ORGANIZAVIMO TVARKOS APRAŠO PATVIRTINIMO“ PAKEITIMO

2015 m. spalio 14 d. Nr. 1079
Vilnius

Lietuvos Respublikos Vyriausybė nutaria:

1. Pakeisti Lietuvos Respublikos Vyriausybės 2012 m. lapkričio 7 d. nutarimą Nr. 1344 „Dėl Atrankos į pakaitinio valstybės tarnautojo pareigas organizavimo tvarkos aprašo patvirtinimo“:

1.1. Pakeisti preambulę ir ją išdėstyti taip:

„Vadovaudamasi Lietuvos Respublikos valstybės tarnybos įstatymo 14 straipsnio 3 dalimi, Lietuvos Respublikos Vyriausybė nutaria:“.

1.2. Pakeisti nurodytu nutarimu patvirtintą Atrankos į pakaitinio valstybės tarnautojo pareigas organizavimo tvarkos aprašą:

1.2.1. Pakeisti I skyriaus pavadinimą ir jį išdėstyti taip:

„I SKYRIUS

BENDROSIOS NUOSTATOS“.

1.2.2. Pakeisti 2 punktą ir jį išdėstyti taip:

„2. Apraše vartojamos sąvokos:

2.1. Bendrieji gebėjimai – bendrųjų mąstymo gebėjimų ir bendrųjų kompetencijų visuma.

2.2. Bendrieji mąstymo gebėjimai – gebėjimas mokytis, verbaliniai įgūdžiai ir verbalinis mąstymas, skaičiavimo įgūdžiai, skaitinis ir loginis mąstymas.

2.3. Bendrosios kompetencijos – žinių, gebėjimų, įgūdžių, patirties, elgesio, požiūrių ir asmeninių savybių derinys, būtinas valstybės tarnautojo funkcijoms atlikti, ir gebėjimas jį pritaikyti darbe.

2.4. Ekspertas – asmuo, turintis ne trumpesnę kaip 3 metų praktinės veiklos patirtį arba ne žemesnį kaip daktaro mokslo laipsnį srityje, kurios žinios tikrinamos per atranką.

2.5. Praktinė užduotis – per atranką raštu ir (ar) žodžiu pateikiama užduotis, kuri leidžia prognozuoti pretendento elgesį konkrečiose darbo situacijose.

2.6. Pretendentas – asmuo, pretenduojantis eiti pakaitinio valstybės tarnautojo, priimamo į laikinai negalinčio eiti pareigų karjeros valstybės tarnautojo pareigas arba priimamo po konkurso į karjeros valstybės tarnautojo pareigas paskelbimo, iki į jas bus priimtas karjeros valstybės tarnautojas, pareigas.

2.7. Vadovavimo gebėjimai – gebėjimų vadovauti valstybės ar savivaldybės institucijai ar įstaigai arba jos padaliniui visuma.“

1.2.3. Pakeisti 3 punktą ir jį išdėstyti taip:

„3. Pakaitiniu valstybės tarnautoju, išskyrus pakaitinį valstybės tarnautoją, priimamą į pareigas po konkurso į karjeros valstybės tarnautojo pareigas paskelbimo, iki Lietuvos Respublikos valstybės tarnybos įstatymo (toliau – Valstybės tarnybos įstatymas) nustatyta tvarka į jas bus priimtas karjeros valstybės tarnautojas, bet ne ilgesniam negu 3 mėnesių laikotarpiui (toliau – pakaitinis valstybės tarnautojas), priimama iš asmenų, turinčių Valstybės tarnybos įstatymo 16 straipsnio 2, 3 ar 5 dalyje arba 43 straipsnio 2 ar 3 dalyje nurodytą statusą (toliau – buvę valstybės tarnautojai).“

1.2.4. Pakeisti 4 punktą ir jį išdėstyti taip:

„4. Iš buvusių valstybės tarnautojų pakaitiniu valstybės tarnautoju priimamas asmuo, atitinkantis Valstybės tarnybos įstatymo 31 straipsnyje nustatytus nepriekaištingos reputacijos reikalavimus, 9 straipsnio 1 dalies 1–4 punktuose nustatytus bendruosius reikalavimus, keliamus asmeniui, priimamam į valstybės tarnautojo pareigas, pareigybės aprašyme nustatytus specialiuosius reikalavimus (toliau – specialieji reikalavimai), po to, kai vidaus reikalų ministro nustatyta tvarka patikrinamas jo užsienio kalbos (-ų) mokėjimas, jeigu pareigybės aprašyme yra nustatytas reikalavimas mokėti užsienio kalbą (-as), ir atranką organizuojančioje įstaigoje patikrinami jo gebėjimai atlikti pareigybės aprašyme nustatytas funkcijas.“

1.2.5. Pakeisti 5 punkto antrąją pastraipą ir ją išdėstyti taip:

„Iš kitų asmenų pakaitiniu valstybės tarnautoju priimamas asmuo, atitinkantis Valstybės tarnybos įstatymo 31 straipsnyje nustatytus nepriekaištingos reputacijos reikalavimus, 9 straipsnio 1 dalies 1–5 punktuose nustatytus bendruosius reikalavimus, keliamus asmeniui, priimamam į valstybės tarnautojo pareigas (toliau – bendrieji reikalavimai), specialiuosius reikalavimus, po to, kai vidaus reikalų ministro nustatyta tvarka patikrinamas jo užsienio kalbos (-ų) mokėjimas, jeigu pareigybės aprašyme yra nustatytas reikalavimas mokėti užsienio kalbą (-as), ir atranką organizuojančioje įstaigoje patikrinami jo gebėjimai atlikti pareigybės aprašyme nustatytas funkcijas.“

1.2.6. Pakeisti 6 punktą ir jį išdėstyti taip:

„6. Pakaitiniu valstybės tarnautoju, priimamu į pareigas po konkurso į karjeros valstybės tarnautojo pareigas paskelbimo, iki Valstybės tarnybos įstatymo nustatyta tvarka į jas bus priimtas karjeros valstybės tarnautojas, bet ne ilgesniam negu 3 mėnesių laikotarpiui, priimamas asmuo iš kitų asmenų, atitinkantis Valstybės tarnybos įstatymo 31 straipsnyje nustatytus nepriekaištingos reputacijos reikalavimus, 9 straipsnio 1 dalies 1–4 punktuose nustatytus bendruosius reikalavimus, specialiuosius reikalavimus, po to, kai vidaus reikalų ministro nustatyta tvarka patikrinamas jo užsienio kalbos (-ų) mokėjimas, jeigu pareigybės aprašyme yra nustatytas reikalavimas mokėti užsienio kalbą (-as), ir atranką organizuojančioje įstaigoje patikrinami jo gebėjimai atlikti pareigybės aprašyme nustatytas funkcijas.“

1.2.7. Pakeisti II skyriaus pavadinimą ir jį išdėstyti taip:

„II SKYRIUS

ATRANKOS Į PAKAITINIO VALSTYBĖS TARNAUTOJO PAREIGAS IŠ BUVUSIŲ VALSTYBĖS TARNAUTOJŲ ORGANIZAVIMAS“.

1.2.8. Pakeisti 11 punktą ir jį išdėstyti taip:

„11. Pretendentas privalo atranką organizuojančiai įstaigai asmeniškai arba skelbime nurodytu elektroniniu paštu pateikti:

11.1. prašymą leisti dalyvauti atrankoje;

11.2. gyvenimo aprašymą pagal 2004 m. gruodžio 15 d. Europos Parlamento ir Tarybos sprendimą Nr. 2241/2004/EB dėl bendros Bendrijos sistemos siekiant užtikrinti kvalifikacijų ir gebėjimų skaidrumą (Europasas) (OL 2004 L 390, p. 6) (toliau – gyvenimo aprašymas);

11.3. anglų, prancūzų ar vokiečių kalbos mokėjimo lygį patvirtinančio dokumento kopiją, jeigu pareigybės, į kurią pretenduojama, aprašyme yra nustatytas reikalavimas mokėti anglų, prancūzų ar vokiečių kalbą ir jeigu šios (-ių) užsienio kalbos (-ų) mokėjimą asmuo yra pasitikrinęs vidaus reikalų ministro nustatyta tvarka.

Kitos (-ų) užsienio kalbos (-ų) mokėjimas turi būti patikrintas vidaus reikalų ministro nustatyta tvarka iki atrankos pradžios.“

1.2.9. Pakeisti 15 punkto pirmąją pastraipą ir ją išdėstyti taip:

„15. Kilus abejonių dėl pretendento gyvenimo aprašyme pateiktos informacijos tikrumo, atranką organizuojanti įstaiga gali per 3 darbo dienas nuo Aprašo 11 punkte nurodytų dokumentų gavimo pretendento gyvenimo aprašyme nurodytu elektroniniu paštu paprašyti pretendento, kad šis per atranką organizuojančios įstaigos nustatytą terminą papildomai pateiktų elektroniniu paštu, paštu arba asmeniškai dokumento (-ų), nurodyto (-ų) Aprašo 33.1, 33.3, 33.4, 33.5 ir (ar) 33.7 papunkčiuose, kopiją (-as). Atranką organizuojančios įstaigos nustatytas terminas negali būti trumpesnis kaip 3 darbo dienos.“

1.2.10. Pakeisti 19 punkto antrąją pastraipą ir ją išdėstyti taip:

„Valstybės tarnybos departamento direktoriaus nustatyta tvarka atrankoje stebėtojo teisėmis gali dalyvauti Valstybės tarnybos departamento valstybės tarnautojas.“

1.2.11. Pakeisti 22 punkto antrąją pastraipą ir ją išdėstyti taip:

„Eksperto (-ų) paslaugos gali būti perkamos Lietuvos Respublikos viešųjų pirkimų įstatymo nustatyta tvarka.“

1.2.12. Pakeisti 25 punktą ir jį išdėstyti taip:

„25. Pretendentai, atvykę į atranką, privalo pateikti galiojantį asmens dokumentą, kuriame yra asmens kodas ir nuotrauka, ir dokumentą, patvirtinantį anglų, prancūzų ar vokiečių kalbos mokėjimą, jeigu jų nebuvo pateikę Aprašo 11.3 papunktyje nustatyta tvarka. Pretendentams, nepateikusiems šių dokumentų, neleidžiama dalyvauti atrankoje, ir apie tai pažymima protokole.

Atrankos eigai fiksuoti daromas skaitmeninis garso įrašas. Skaitmeninis garso įrašas perkeliamas į kompiuterinę laikmeną, pridedamas prie protokolo, saugomas atranką organizavusioje įstaigoje teisės aktų nustatyta tvarka, laikantis asmens duomenų apsaugą reglamentuojančiuose teisės aktuose nustatytų reikalavimų.“

1.2.13. Pakeisti 33.5 papunktį ir jį išdėstyti taip:

„33.5. valstybinės kalbos mokėjimo pažymėjimą, patvirtinantį įgytą atitinkamo lygio valstybės tarnautojo pareigoms taikomą valstybinės kalbos mokėjimo kategoriją pagal valstybinės kalbos mokėjimo kategorijas, patvirtintas Lietuvos Respublikos Vyriausybės 2003 m. gruodžio 24 d. nutarimu Nr. 1688 „Dėl valstybinės kalbos mokėjimo kategorijų patvirtinimo ir įgyvendinimo“, kai iš pateiktų išsilavinimą patvirtinančių dokumentų negalima nustatyti valstybinės kalbos mokėjimo lygio;“.

1.2.14. Pakeisti 33.6 papunktį ir jį išdėstyti taip:

„33.6. privačių interesų deklaraciją, pateikiamą Lietuvos Respublikos viešųjų ir privačių interesų derinimo valstybinėje tarnyboje įstatymo ir jo įgyvendinamųjų teisės aktų nustatyta tvarka;“.

1.2.15. Pakeisti III skyriaus pavadinimą ir jį išdėstyti taip:

„III SKYRIUS

ATRANKOS Į PAKAITINIO VALSTYBĖS TARNAUTOJO PAREIGAS IŠ KITŲ ASMENŲ ORGANIZAVIMAS“.

1.2.16. Pakeisti 39 punkto pirmąją pastraipą ir ją išdėstyti taip:

„39. Pretendentas, norintis dalyvauti atrankoje, turi būti išlaikęs bendrųjų gebėjimų testą ir atranką organizuojančiai įstaigai iki jos nustatyto termino, kuris negali būti trumpesnis kaip 5 darbo dienos, per Valstybės tarnybos valdymo informacinę sistemą privalo pateikti:“.

1.2.17. Pakeisti 39.4 papunktį ir jį išdėstyti taip:

„39.4. anglų, prancūzų ar vokiečių kalbos mokėjimo lygį patvirtinančio dokumento kopiją, jeigu pareigybės, į kurią pretenduojama, aprašyme yra nustatytas reikalavimas mokėti anglų, prancūzų ar vokiečių kalbą ir šios (-ų) užsienio kalbos (-ų) mokėjimą asmuo yra pasitikrinęs vidaus reikalų ministro nustatyta tvarka.“

1.2.18. Pakeisti 40 punktą ir jį išdėstyti taip:

„40. Atranką organizuojanti įstaiga apie atitiktį ar neatitiktį Valstybės tarnybos įstatymo 9 straipsnio 1 dalies 1–4 punktuose nustatytiems bendriesiems ir specialiesiems reikalavimams per Valstybės tarnybos valdymo informacinę sistemą praneša pretendentui per 3 darbo dienas nuo Aprašo 39 punkte nurodytų dokumentų atranką organizuojančioje įstaigoje gavimo.“

1.2.19. Pakeisti 41 punktą ir jį išdėstyti taip:

„41. Kilus abejonių dėl pretendento gyvenimo aprašyme pateiktos informacijos tikrumo, atranką organizuojanti įstaiga gali per 3 darbo dienas nuo Aprašo 39 punkte nurodytų dokumentų gavimo per Valstybės tarnybos valdymo informacinę sistemą paprašyti pretendento, kad šis per 3 darbo dienas nuo atranką organizuojančios įstaigos prašymo pateikimo per Valstybės tarnybos valdymo informacinę sistemą papildomai pateiktų dokumento (-ų), nurodyto (-ų) Aprašo 33.1, 33.3, 33.4, 33.5 ir (ar) 33.7 papunkčiuose, kopiją (-as). Pretendentui nepateikus prašomų dokumentų kopijų per nustatytą terminą, laikoma, kad jis neatitinka bendrųjų ir (ar) specialiųjų reikalavimų, ir jam neleidžiama dalyvauti atrankoje. Pretendentui, pateikusiam prašomus dokumentus, apie jo atitiktį ar neatitiktį bendriesiems ir (ar) specialiesiems reikalavimams pranešama per 3 darbo dienas nuo dokumentų pateikimo.“

1.2.20. Pakeisti 42 punktą ir jį išdėstyti taip:

„42. Pretendentui, kuris nėra pasitikrinęs vadovavimo gebėjimų, jeigu pretenduojama į vadovaujančiojo valstybės tarnautojo pareigas arba vadovavimo gebėjimų tikrinimo rezultato galiojimo laikas yra pasibaigęs, kartu su Aprašo 40 ar 41 punkte nurodytu pranešimu apie atitiktį bendriesiems ir specialiesiems reikalavimams teikiamas pranešimas apie pareigą pasitikrinti vadovavimo gebėjimus. Šis pretendentas per 3 darbo dienas nuo Aprašo 40 ar 41 punkte nurodyto pranešimo apie atitiktį bendriesiems ir specialiesiems reikalavimams gavimo turi užsiregistruoti Valstybės tarnybos valdymo informacinėje sistemoje ir užpildyti elektroninę registravimosi formą vadovavimo gebėjimams tikrinti.

Vadovavimo gebėjimų tikrinimo dieną pretendentas turi būti pasitikrinęs bendruosius gebėjimus.“

1.2.21. Pakeisti 43 punktą ir jį išdėstyti taip:

„43. Pakaitinio valstybės tarnautojo, priimamo iš kitų asmenų, bendrieji gebėjimai ir vadovavimo gebėjimai, jeigu pretenduojama į vadovaujančiojo valstybės tarnautojo pareigas, mutatis mutandis tikrinami Konkursų į valstybės tarnautojo pareigas organizavimo tvarkos aprašo, patvirtinto Lietuvos Respublikos Vyriausybės 2002 m. birželio 24 d. nutarimu Nr. 966 „Dėl Konkursų į valstybės tarnautojo pareigas organizavimo tvarkos aprašo patvirtinimo“ (toliau – Konkursų aprašas), nustatyta tvarka.“

1.2.22. Pakeisti 44 punkto pirmąją pastraipą ir ją išdėstyti taip:

„44. Kitos (-ų) užsienio kalbos (-ų) mokėjimas turi būti patikrintas vidaus reikalų ministro nustatyta tvarka iki atrankos pradžios.“

1.2.23. Pakeisti 45 punktą ir jį išdėstyti taip:

„45. Atranka į vadovaujančiojo valstybės tarnautojo pareigas turi įvykti ne anksčiau kaip po 23 darbo dienų nuo paskutinio pretendento, pateikusio dokumentus atranką organizuojančiai įstaigai ir informuoto apie atitiktį bendriesiems ir specialiesiems reikalavimams, užsiregistravimo tikrintis vadovavimo gebėjimus, išskyrus tuos atvejus, kai visi atrankoje dalyvaujantys pretendentai yra pasitikrinę vadovavimo gebėjimus. Tokiu atveju atranka gali įvykti ne anksčiau kaip po 2 darbo dienų po to, kai paskutinis pretendentas, pateikęs dokumentus atranką organizuojančiai įstaigai, informuojamas apie atitiktį bendriesiems ir specialiesiems reikalavimams.“

1.2.24. Pakeisti 47 punktą ir jį išdėstyti taip:

„47. Pretendentas gali dalyvauti atrankoje, jeigu jis dokumentų atranką organizuojančiai įstaigai pateikimo dieną (pagal Aprašo 39 punktą) arba atrankos dieną buvo įtrauktas į Konkursų aprašo 14 punkte nurodytą pretendentų į valstybės tarnautojo pareigas sąrašą, buvo patikrinti jo vadovavimo gebėjimai, jeigu organizuojama atranka į vadovaujančiojo valstybės tarnautojo pareigas, ir patikrintas jo užsienio kalbos (-ų) mokėjimas vidaus reikalų ministro nustatyta tvarka, jeigu pareigybės aprašyme yra nustatytas užsienio kalbos (-ų) mokėjimo reikalavimas.

Pretendentas atrankos dieną privalo pateikti atranką organizuojančiai įstaigai dokumentą, patvirtinantį anglų, prancūzų ar vokiečių kalbos mokėjimą, jeigu nebuvo jo pateikęs Aprašo 39.4 papunktyje ir 44 punkte nustatyta tvarka. Pretendentams, nepateikusiems šio dokumento, neleidžiama dalyvauti atrankoje, ir apie tai pažymima protokole.“

1.2.25. Pakeisti IV skyriaus pavadinimą ir jį išdėstyti taip:

„IV SKYRIUS

ATRANKOS Į PAKAITINIO VALSTYBĖS TARNAUTOJO PAREIGAS ORGANIZAVIMAS PO KONKURSO Į KARJEROS VALSTYBĖS TARNAUTOJO PAREIGAS PASKELBIMO, IKI Į JAS BUS PRIIMTAS KARJEROS VALSTYBĖS TARNAUTOJAS“.

1.2.26. Pakeisti 56 punkto pirmąją pastraipą ir jį išdėstyti taip:

„56. Kilus abejonių dėl pretendento gyvenimo aprašyme pateiktos informacijos tikrumo, atranką organizuojanti įstaiga gali per 3 darbo dienas nuo Aprašo 54 punkte nurodytų dokumentų gavimo pretendento gyvenimo aprašyme nurodytu elektroniniu paštu paprašyti pretendento, kad šis papildomai pateiktų per Valstybės tarnybos valdymo informacinę sistemą dokumento (-ų), nurodyto (-ų) Aprašo 33.1, 33.3, 33.4, 33.5 ir (ar) 33.7 papunkčiuose, kopiją (-as). Prašomo dokumento (-ų) kopiją (-as) pretendentai turi pateikti iki atrankos pradžios per atranką organizuojančios įstaigos nustatytą terminą, ne trumpesnį kaip 3 darbo dienos.“

1.2.27. Pakeisti V skyriaus pavadinimą ir jį išdėstyti taip:

„V SKYRIUS

Baigiamosios nuostatos“.

1.2.28. Pakeisti 64 punktą ir jį išdėstyti taip:

„64. Valstybės tarnautoją į pareigas priimantis asmuo, Lietuvos Respublikos korupcijos prevencijos įstatymo 9 straipsnyje nustatytais atvejais ir tvarka priėmęs sprendimą kreiptis į kompetentingą valstybės instituciją dėl informacijos apie pretendentą, siekiantį eiti pareigas valstybės ar savivaldybės įstaigoje, į šią instituciją kreipiasi ne vėliau kaip per 6 darbo dienas nuo atrankos valstybės ar savivaldybės įstaigoje pabaigos.“

1.2.29. Pakeisti 68 punktą ir jį išdėstyti taip:

„68. Veiksmai, neveikimas ir (ar) sprendimai, kuriais pažeidžiamos Aprašo nuostatos, gali būti skundžiami Lietuvos Respublikos viešojo administravimo įstatymo arba Lietuvos Respublikos administracinių bylų teisenos įstatymo nustatyta tvarka.“

2. Šis nutarimas įsigalioja 2015 m. lapkričio 2 dieną.

3. Nustatyti, kad iki šio nutarimo įsigaliojimo paskelbtos atrankos vykdomos laikantis iki šio nutarimo įsigaliojimo galiojusios tvarkos.

Ministras Pirmininkas	Algirdas Butkevičius

Vidaus reikalų ministras	Saulius Skvernelis